Mænd har godt af at snakke med... mænd.

Det viser erfaringerne fra selvhjælpsnetværket "Kom Videre Mand", der de seneste år har haft gevaldigt vokseværk.

Siden opstarten i 2014 har det spredt sig til frivilligcentre i 20 forskellige danske byer, og senest er det åbnet i Ikast-Brande i denne uge.

Ole Groth fra Holstebro er en af dem, der gjort brug af "Kom Videre Mand". Han mistede sin kone for snart tre år siden, og det væltede hans verden helt og aldeles.

- Jeg havde det sådan, at jeg ikke kunne finde en skovsø, der var dyb nok. Så langt var jeg ude, siger han.

I to år kunne han slet ikke fungere i hverdagen. Men en dag blev han opfordret til at tilmelde sig "Kom Videre Mand" af sygeplejersken hos sin læge. Og han kom af sted, men det var ikke nemt i starten, husker han.

Kom Videre Mand Grupperne er for mænd, der på den ene eller anden måde er i krise.

Deltagerne er oftest blevet skilt, blevet arbejdsløse, har mistet nære familiemedlemmer eller er gået ned med stress.

Forløbet varer i otte uger.

Det varetages af en gruppeleder, som også selv har haft en krise.

Grupperne er på minimum fem og maksimalt otte mænd.

"Kom Videre Mand" foregår 20 forskellige danske byer - og snart flere.

- Den første gang stod vi et par stykker og snakkede, om vi ikke skulle køre hjem igen. Men det gjorde vi så ikke, fortæller Ole Groth.

Og dét blev hans redning. Selvom det var svært at åbne op overfor de andre mænd i starten, var det godt at være med i mandegruppen.

- Vi mænd har en tanke, der hedder: 'Det klarer vi selv'. Men der kommer bare et tidspunkt, hvor vi ikke kan, og det må vi erkende, siger han.

- Her sad der andre i lignende situation, og det foregik i et forum, hvor der var stille og roligt. Jeg synes, det var rigtig godt, siger han.

Krise eller udfordring?

Det er ikke kun Ole Groth, der har fået hjælp af "Kom Videre Mand".

Vi mænd har en tanke, der hedder: 'Det klarer vi selv'. Men der kommer bare et tidspunkt, hvor vi ikke kan - og det må vi erkende. Ole Groth, Tidl. bruger af "Kom Videre Mand".

Flere og flere steder i landet starter netværksgrupperne op. Siden opstarten i København har det spredt sig til hele landet, og særligt i Jylland har selvhjælpsnetværket fart på og findes i dag i 13 jyske byer. Og det er på vej til endnu flere egne af landet.

De mest hyppige deltagere til "Kom Videre Mand" er mænd, der enten har mistet deres ægtefælle, er blevet skilt, har mistet deres job eller er gået ned med stress. Mænd, der alle sammen på den ene eller den anden måde er i krise, men til "Kom Videre Mand" hedder det 'udfordring' og ikke krise.

Det fortæller Søren Kjærgaard, der er gruppeleder for "Kom Videre Mand" i Jylland.

- Vi bruger ordet (krise red.) meget i fagsprog, men der er ingen mænd, der vil identificere sig med dét ord. Så er 'udfordring' bedre - for dem kan man overkomme, siger han.

Forløbet varer i otte uger - og den gennemsnitlige tilfredshed med livet er steget med 43 procent hos forløbets testdeltagere i løbet af ugerne. Det viste sig i april 2016, da "Kom Videre Mands" tre-årige testperiode blev evalueret.

Til Spanien på enkeltbillet

For Ole Groth har "Kom Videre Mand" haft altafgørende betydning.

- Det har gjort, at jeg er blevet mig selv igen, og jeg har fået lyst til at leve livet igen. Jeg skal bare videre, siger han.

Og dét er han kommet. I starten af året tog han til Spanien på en enkeltbillet og kom først hjem syv uger senere. Lige om lidt overtager han en grillbar efter egentlig at have været førtidspensionist i nogle år.

- Jeg fik en gnist, som jeg har gået og holdt i live, og nu er det blevet en steppebrand, siger han.

Hvad var der sket, hvis du ikke var taget afsted til "Kom Videre Mand"?

- Den vil jeg faktisk helst ikke svare på, for det kunne godt være en grim én, siger Ole Groth.

Her kan du finde "Kom Videre Mand"